Beş mehriban dost
Mən sizə beş mehriban dostun nağılını danışım.

Keçmiş zamanlarda dörd qardaş, bir də onların ən yaxın dostu
və nökəri var idi. Ancaq bu nökər adi nökərlərdən deyildi.
Buna yaxşı olardı ki, böyük dost, başçı deyəydin, çünki bu, dörd
qardaşın dördündən də qüvvətli və təcrübəli idi.

Bu böyük dostun adı Qüvvətlicə idi. O ucaboy deyildi, ancaq
ətli-canlı və qüvvətli idi, ona görə də ona Qüvvətlicə ad qoymuşdular.
Qardaşların böyüyünün adı Davakar idi, çünki, o həmişə hamıdan
qabaq dava-dalaş salardı.

İkinci qardaşın adı Hamıdanuca idi. Çünki o, doğrudan da
qardaşların hamısından uca idi.

Üçüncü qardaşın adı Xəzinədar idi, çünki, qayğıkeş, yığımcıl
və ehtiyatlı idi.

Dördüncü qardaş da boyca hamısından kiçik olduğu üçün ona
Balaca deyirdilər.

Bu beş mehriban dost uzun müddət dünyanı gəzib dolaşdı və
cürbəcür igidliklər göstərdilər. Bir dəfə də onlar zalım bir padşahın
şəhəri olan böyük və varlı bir şəhərə gəlib çıxdılar.

Qüvvətlicə dedi:

– Bəsdir daha dünyanı gəzib dolaşdıq və xırda-para, boş-boş
işlərlə məşğul olduq! Bunlarla biz ad-san qazanmayacağıq.
Yaxşısı budur, gəlin, bu padşahın yerini ələ keçirib şəhəri zalım
padşahın zülmündən azad edək. Onda adamlar bizim adımızı həmişə
şərəflə yad edəcəklər.

Qardaşlar razılaşdılar. Beş hörmətli dost şəhərin qızıl divarlarına
yaxınlaşdı.

Davakar qabağa çıxıb padşahı davaya çağırdı.
Şiddətli vuruşma başlandı. Beş mehriban dost padşahla və
onun qoşunu ilə mübarizəyə başladı. Bu davada Hamıdanuca
xüsusilə fərqləndi. Axırda zalım padşah məğlub oldu, şəhər də
azad edildi.

Beş mehriban dost da oturub fikirləşməyə başladılar ki, şəhəri
kim idarə etsin?

Dörd qardaş deyirdi ki, şəhəri gərək Qüvvətlicə idarə etsin,
çünki Qüvvətlicə onların başçısıdır və hamısından da böyük və
təcrübəlidir.

Qüvvətlicə razı olmadı. O, dedi ki, şəhəri gərək Davakar idarə
etsin, axı padşahı davaya o çağırıb və döyüşü də o başlayıb.
Davakar da razı olmadı. O, dedi ki, şəhəri gərək Hamıdanuca
idarə etsin, çünki o hamımızdan zirək vuruşurdu və bizə qələbə
qazandıran da odur.

Ancaq Hamıdanuca da razı olmadı. O dedi ki, şəhərin bu qədər
varı-dövləti var, o bunu sayıb qurtara bilməz! Yaxşısı budur ki,
Xəzinədar şəhərin başçısı olsun.

Ancaq Xəzinədar da razı olmadı. O dedi ki, şəhəri gərək Balaca
idarə etsin, çünki o hamımızdan kiçik və zəifdir. heç vaxt o özü
üçün başqa padşahın yerini ələ keçirə bilməz.
Ancaq Balaca dedi ki, o çox zəifdir, ona görə də yaxşı hökmdar
ola bilməz.

Beş mehriban dost çox götür-qoy etdilər, axırda belə qərara
gəldilər: “Şəhəri, beşimiz də birlikdə idarə edək!”. Qərara aldıqları
kimi də elədilər. Dünyada bu beş mehriban dost kimi hakim,
yer üzünə gəlməmişdi.

İndi də, uşaqlar, öz əlinizə baxın. Sizin də beş mehriban dostunuz
var ki, bunlar da sizə canla-başla işləməyə hazırdırlar. Baxın
görün: sizin böyük barmağınız – Qüvvətlicədir: o qüvvətli və
möhkəmdir. Şəhadət barmağınız – Davakardır: axı siz birini hədələmək
istəyəndə şəhadət barmağınızı onun üçün silkələyirsiz.
Sizin orta barmağınız – Hamıdanucadır: o elə doğrudan da o biri
barmaqlardan böyükdür. Adsız barmaq Xəzinədardır, çünki böyüklər
qızıl və gümüş üzükləri bu barmağa taxırlar. Sizin çeçələ
barmağınız isə Balacadır – bu barmaq həm balacadır, həm də
zəif və gülməlidir!

Bax, görürsüz, demək sizin də hər şeydə sizə kömək etməyə
hazır olan beş mehriban dostunuz var. Onlar sizə xoşbəxt olmaqda
kömək edərlər.

Birma nağılları